Mindig is tudtuk, hogy a volt Való Világ győztes az élet császára, egy mindenhez is értő, fantasztikus személy, akire, ha úgy adódna, az univerzum megmentését is rá lehetne bízni gondolkodás nélkül. Alighanem erre készül ő maga is, de addig, amíg nincs veszélyben az univerzum, egyéb jótetteket hajt végre gyakorlásképp, legutóbb például kibékítette Észak- és Dél-Koreát azzal, hogy egy levélben megkérte Kim Dzsongunt, hogy ugyan álljon már le az atomprogramjával, és lőn.

Nem hiába munkálkodtam az elmúlt időszakban! Médiacsendőrként eltöltött perceim egy békésebb, biztonságosabb, stabilabb világrend létrejöttéhez vezettek. Kedves barátom, Kim, miután a sajtóból értesült a hozzá intézett intelmeimről, fejet hajtott, és megkezdte a tárgyalásokat az Egyesült Államokkal. Most, hogy személyesen is átvette a levelemet, nem tétovázott, bejelentette a Koreai-félsziget atommentesítését

- nyilatkozta Alekosz a Borsnak.

Ezek után nehéz lesz felvenni a fonalat bármivel kapcsolatban is, de azért próbáljuk meg, és tekintsük át, mit írnak még a lapok ma reggel.